b'\n_START_ARTICLE_\nEdward Jenner\n_START_SECTION_\n\xc5\xbdivljenjepis\n_START_PARAGRAPH_\nRodil se je v dru\xc5\xbeini lokalnega vikarja in \xc5\xbee zgodaj osirotel, zato je sprva \xc5\xbeivel pri bratu. V \xc5\xa1oli se je za\xc4\x8del zanimati za naravoslovje, pri 13 letih je postal vajenec pri lokalnemu kirurgu ter lekarnarju, nato je delal pri Georgeu Harwickeu in nazadnje pri slavnemu kirurgu Johnu Hunterju, pri katerih je dobil medicinsko izobrazbo._NEWLINE_Kot naravoslovec se je ukvarjal z razli\xc4\x8dnimi stvarmi, med drugim je pomagal dolo\xc4\x8devati organizme, ki jih je v domovino prinesel raziskovalec James Cook, izdelal svoj balon na vro\xc4\x8d zrak leto dni po prvih demonstracijah bratov Montgolfier v Franciji in objavil \xc5\xa1tudijo vedenja kukavi\xc4\x8djih mladi\xc4\x8dev, kar mu je prineslo \xc4\x8dlanstvo v Kraljevi dru\xc5\xbebi. Po dveh letih pri Hunterju je odprl zdravni\xc5\xa1ko prakso v Berkeleyju in nadaljeval tudi z udejstvovanjem v naravoslovju._NEWLINE_\xc5\xbde kot vajenec pri Georgeu Harwickeu je sli\xc5\xa1al za zgodbe dekel na mle\xc4\x8dnih farmah, ki so se pogosto oku\xc5\xbeile z govejimi kozami, vendar zato niso zbolele za \xc4\x8drnimi kozami, takrat eno najsmrtonosnej\xc5\xa1ih nalezljivih bolezni. Leta 1796 je izvedel poskus, vzel je vzorec iz pustule na roki ene od njih in ga prenesel na osemletnega de\xc4\x8dka. Ta je zbolel, vendar je bil potek bolezni blag in kratkotrajen. Dva meseca kasneje ga je Jenner oku\xc5\xbeil z vzorcem iz lezije ku\xc5\xbenega bolnika s \xc4\x8drnimi kozami. De\xc4\x8dek ni zbolel in Jenner je zaklju\xc4\x8dil, da je obvarovan. Poro\xc4\x8dilo je poslal Kraljevi dru\xc5\xbebi, ki pa ga je zavrnila, zato je izvedel dodatne poskuse in izsledke objavil v knji\xc5\xbeici An Inquiry into the Causes and Effects of the Variolae Vaccinae, a disease discovered in some of the western counties of England, particularly Gloucestershire and Known by the Name of Cow Pox. Del strokovne javnosti ga je napadel, vendar so cepljenje pri\xc4\x8deli izvajati njegovi kolegi in do leta 1800 se je kot u\xc4\x8dinkovita metoda za prepre\xc4\x8devanje \xc4\x8drnih koz raz\xc5\xa1irilo po vsej Angliji ter v drugih evropskih dr\xc5\xbeavah, uvedeno pa je bilo tudi v Zdru\xc5\xbeenih dr\xc5\xbeavah Amerike, kjer se je zanj mo\xc4\x8dno zavzel Thomas Jefferson._NEWLINE_Edward Jenner se je poro\xc4\x8dil leta 1788, z \xc5\xbeeno Catherine sta imela \xc5\xa1tiri otroke. Po zagonu cepljenja z virusom govejih koz se je po\xc4\x8dasi umaknil iz javnega \xc5\xbeivljenja in se ponovno posvetil medicinski praksi v Berkeleyju. Med letoma 1810 in 1815 so mu najstarej\xc5\xa1i sin, dve sestri in \xc5\xbeena umrli za tuberkulozo. Sam je leta 1820 do\xc5\xbeivel kap, po kateri si je opomogel, in leta 1823 \xc5\xa1e drugo, za katero je umrl.'